Kvantitativ bestemmelse av etylacetat i tynner
[image: Metal container of Biltemas tynner nr. 3, 500 ml]Hensikt
En tynner er en blanding av organiske løsemidler, og hensikten med forsøket er å bestemme konsentrasjonen av etylacetat i Biltemas tynner nr. 3 med gasskromatografi. Det finnes mange typer tynnere til ulike formål, og tynneren i denne oppgaven brukes til fortynning av lakk til båter. I gasskromatografi har vi ikke kontroll på volumet av prøven vi injiserer på kolonnen. Her bruker vi derfor en internstandard med kjent konsentrasjon for å gjøre en kvantitativ bestemmelse.  
Mål
· Lage en kalibreringskurve for kvantitativ bestemmelse av etylacetat med propylacetat som internstandard
· Bruke kalibreringskurven til å bestemme konsentrasjonen av etylacetat i en kommersiell tynner
Utstyr
Datamaskin med Logger Pro 3, Vernier mini GC Plus, glassprøyte 1 µL, Kleenex, 1 tom vial til avfall, engangshansker, vialer med metanol, 3 kalibreringsløsninger (K1-K3), prøveløsningen og informasjon om innholdet løsningene.
Fremgangsmåte
1. Bruk vernebriller. Vask sprøyten tre ganger med metanol. Trekk aldri stempelet på sprøyten mer enn halvveis ut. Det brune plastrøret skal være på sprøytespissen hele tiden, slik at ikke hele spissen går inn i gasskromatografen.
2. Bruk temperaturprogrammet i tabell 1 til å analysere den første kalibreringsløsningen, K1, ved å injisere 0,2 µL. Avslutt analysen etter fem minutter.
Tabell 1	Temperaturprogrammet som skal brukes på Vernier mini GC under analysen. Innholdet i tabellen er på engelsk, slik det vises på instrumentet.
	Start temperature
	60 ℃

	Hold time
	5 min

	Ramp rate
	10 ℃/min

	Final temperature
	100 ℃

	Hold time
	3 min

	Total length
	12 min

	Pressure
	6,0 kPa


3. Gi kromatogrammet navn. For å være sikker på at du ikke mister arbeidet ditt er det lurt å lagre filen før du går videre.
4. Analyser de to andre kalibreringsløsningene som beskrevet i punkt 1 – 2. Vask sprøyten tre ganger med metanol mellom hver injeksjon. Vask deretter sprøyten tre ganger med løsningen som skal analyseres.
5. Analyser prøveløsningen ved å injisere 0,2 µL. NB. Ikke avslutt analysen før hele temperatur-programmet er ferdig. Mens prøveløsningen analyseres, kan du begynne å jobbe med «Resultater og spørsmål».
Resultater og spørsmål
1. Kalibreringsløsningene inneholder etylacetat, propylacetat og oktan. Tegn strukturformelen til de tre forbindelsene.
2. De to toppene i kromatogrammene stammer fra etylacetat og propylacetat, da detektoren i Vernier mini GC Plus ikke er sensitiv for og derfor ikke kan «se» hydrokarboner. Diskuter og avgjør hvilken av toppene som stammer fra hvilken av esterne?
3. Overfør informasjonen om hvordan kalibreringsløsningene er laget til et regneark. Lag en rad for hver kalibreringsløsning og lag kolonner der du for hver kalibreringsløsning regner ut i) konsentrasjonen i masseprosent av etylacetat ii) konsentrasjonen av propylacetat i masseprosent og iii) Forholdet mellom konsentrasjonen av etylacetat og propylacetat.
4. Bruk kromatogrammene til kalibreringsløsningene og finn arealet under etylacetat-toppen og propylacetat-toppen. Legg til kolonner for hver kalibreringsløsning og oppgi iv) arealet under etylacetat-toppen, v) arealet under propylacetat-toppen, og en kolonne vi) der du regner ut forholdet mellom arealet under etylacetat-toppen og propylacetat-toppen.
5. Lag et punktdiagram der du plotter forholdet mellom arealet av etylacetat-toppen og propylacetat-toppen (y) som en funksjon av forholdet mellom konsentrasjonen av etylacetat og propylacetat (x). Lag en trendlinje der du viser ligningen og R2.
6. Lage en rad for prøveløsningen (tilsvarende radene for kalibreringsløsningene) i regnearket og bruk informasjonen om hvordan prøveløsningen er laget til å regne ut konsentrasjonen av propylacetat.
7. Bruk kromatogrammet av prøveløsningen, og finn arealet under toppene av etylacetat og propylacetat. Bruk forholdet mellom arealene (y) og ligningen for kalibreringskurven til å først regne ut forholdet mellom konsentrasjonen til etylacetat og propylacetat i prøveløsningen, og deretter konsentrasjonen av etylacetat. 
8. Bruk informasjonen om hvordan prøveløsningen er laget til å regne ut konsentrasjonen av etylacetat i Biltemas tynner nr. 3.
9. Sammeling resultatet ditt med den oppgitte konsentrasjonen av etylacetat i tynneren, som vist i tabell 2. Ligger din beregne konsentrasjon innenfor det oppgitte intervallet? Hvis ikke, pek på mulige feilkilder.
Tabell 2	Innholdet i Biltemas tynner nr. 3 oppgitt i masseprosent.
	Stoff
	Konsentrasjon (masseprosent)

	2-metoksy-1-metyletylacetat 
	40 – 50 %

	Etylacetat
	30 – 40 %

	Xylen
	10 – 12,5 %



10. I tabell 2 ser du konsentrasjonen til alle ingrediensene i tynneren. Diskuter hvorfor kromatogrammet av prøveløsningen bare har en topp i tillegg til toppene for analytten (etylacetat) og internstandarden (propylacetat).
11. Diskuter hvorfor det ikke gjør noe at vi ikke har kontroll på volumet vi injiserer på kolonnen i gasskromatografi når vi bruker forholdet mellom arealene under toppene til analytten og internstandarden til å beregne konsentrasjonen.

